**HRVATSKO KATOLIČKO DRUŠTVO PROSVJETNIH DJELATNIKA**

**HKDPD LISTIĆ, kao obično, malo**



God. XXI. Br. 1/SIJEČANJ 2017.

BLAGOSLIVLJAJTE BOGA I RAZGLASUJTE SVA ČUDESA NJEGOVA

Kad mi se svidi kakva misao ili uzrečica, nastojim je zapisati, o njoj razmišljati i utkati je u svoju svakodnevicu. Jedna od mnogobrojnih koja me je potakla na ovo pisanje glasi: *A vi blagoslivljajte Boga i razglasujte sva čudesa njegova!* (Sv. Rafael arkanđeo)

Kad djeca odrastu, imaju svoje obitelji, ostave svoje roditelje i prionu uz ženu, muža, onako kako to Gospodin traži, Ljubav i briga roditelja time ne prestaje, ali sve manje govorimo djeci što mislimo o ovom ili onom što čine, a sve više govorimo Bogu o njima. Zato moje jutro započinje molitvom anđelima Mihaelu, Rafaelu, Gabrielu i anđelima čuvarima za sve moje drage, a izvire iz potrebe da svi svakim danom budemo sve bliži Gospodinu i ostanemo na Božjem putu. Već godinama običavamo umjesto pozdrava *doviđenja,* izreći: *Anđeli te Božji čuvali i pomagali! Amen!*

I naša blaženica Marija od Propetog Petković ima u svojim HVALAMA OCU, zaziv: *Oče naš vječni, Bože svemogući, koji si stvorio anđeoske čete radi svoje slave, da nas čuvaju i vode u vječni život, hvalimo Te!*

Stariji sin s obitelji je u Zagrebu, mlađi u Rijeci, a kćer, zet i unuk žive u Americi. Svake godine dolaze u Hrvatsku. Tako smo i ove godine proveli s njima prekrasne dane. Uživala sam s unukom u vožnji vlakom do Harmice jer mu je najveća želja bila voziti se u vlaku i tramvaju. Ove godine bilo mi je posebno teško jer sam znala da ovog ljeta neću ići k njima kao prošlih godina. Dani su proletjeli i bližio se dan rastanka. Nekoliko dana prije svaka pomiso na njihov odlazak izazivala je bol, patnju i tjerale mi suze na oči. Pogledala sam sliku Srca Isusova i pomislila: „Tebi u Tvoje Srce predajem svoju muku, bol i patnju“. I na sv. misi združila sam svoje boli s Njegovom Predragocjenom Krvlju. Došla mi je misao kako je On rekao:… →

**BOŽJA RIJEČ – RIJEČ ŽIVOTA**



*Sutradan Ivan ugleda Isusa gdje dolazi k njemu pa reče: "Evo Jaganjca Božjega koji odnosi grijeh svijeta!" To je onaj o kojem rekoh: Za mnom dolazi čovjek koji je preda mnom jer bijaše prije mene!" "Ja ga nisam poznavao, ali baš zato dođoh i krstim vodom da se on očituje Izraelu." I posvjedoči Ivan: "Promatrao sam Duha gdje s neba silazi kao golub i ostaje na njemu. Njega ja nisam poznavao, ali onaj koji me posla vodom krstiti reče mi: 'Na koga vidiš da Duh silazi i ostaje na njemu, to je onaj koji krsti Duhom Svetim.' I ja sam to vidio i svjedočim: on je Sin Božji."*

(Iv 1, 29-34)

→.*..moje je breme lako, a jaram sladak!* Predajući Gospodinu svoju bol, tugu, jednom riječju *breme,* i shvaćajući da je to Njegov slatki jaram, postala sam sigurna da će tako biti!

Uvečer prije odlaska došli su mlađi sin i snaha iz Rijeke, a pridružio nam se i stariji sin. Razgovor je bio živahan, ja sam kao svaka mama pronalazila u hladnjaku i smočnici ono što ima dobru „prođu“i tako je nestalo moje razmišljanje o sutrašnjem danu. Prije spavanja zahvalila sam Gospodinu što je olakšao moje *breme* i u mirnom snu, bez suza, dočekala jutro.

Osjećala sam mir i da je Gospodin sa mnom. Rastanak je bio puno lakši nego sam očekivala. Neprestano sam osjećala mir u srcu i zaštitu. Rekla sam im na rastanku vjerujući da će biti tako: Anđeli vas Božji čuvali i pomagali na putu! Amen!

Kako je istina sve što Gospodin kaže! Kako je dobro vjerovati mu i moliti ga za pomoć! Ali to ne smije ostati samo za nas, već treba uvijek s arkanđelom Rafaelom *blagoslivljati Boga i razglasivati sva čudesa njegova!* (Katarina Tadić)

**PRONAĐI SVOJ LIJEK**

 **Mnoga čuda stvaranja nas mogu ispuniti čuđenjem i divljenjem. Ali, kada govorimo o presvetoj Euharistiji, možemo reći da ovdje možemo naći čudo Božje ljubavi za nas …. Je li ikada bilo, ili će ikada biti, plemenitije ili velikodušnije ljubavi od one koju nam je Bog pokazao u sakramentu ljubavi? “**

sv. Ivan Marija Vianney

***„Bog nam ne zapovijeda nemoguće nego nas zapovijedajući opominje da učinimo ono što možemo i molimo za ono što ne možemo, a On nam pomaže to postići.“***

sv. Augustin

**POZIV NA TRIBINU**

**TEMA: SVETI PAVAO - SVETAC LJUBAVI**

**PREDAVAČ: PROF. EMERIT. DR. SC. IVO SOLJAČIĆ**

**ČETVRTAK, 19. siječnja 2016. u 20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

OBAVIJEST

1. Biblijska grupa nastavlja s radom. Voditelj pater Marko Matić. Ove godine pratimo Evanđelje po Mateju. Susreti će se održati 12. i 26. siječnja te 2. i 9. veljače u prostorijama župe na Jordanovcu s početkom u 19 sati i 15 minuta. Tematika razmatranja: Kako je nastalo Evanđelje? Iz kojih izvora su uzeti podatci? Tko ga je napisao i kome je prvenstveno namijenjeno? Koja je poruka Evanđelja? Preporučamo članovima Društva da nam se pridruže.
2. U srijedu, 18. siječnja u 18.30. slavit će se sveta misa u zahvalu za 7. obljetnicu sv. misa srijedom za Domovinu i cjelodnevno klanjanje pred Presvetim Oltarskim Skramentom svake treće subote u crkvi Bezgrješnog Srca Marijima na Jordanovcu.

Izvadci iz teksta Svjetlost narodima – svjedočanstvo Istine

(Na stranici: dominikanci.hr)

Prva snažna istina koju je Ivan posvjedočio glasi --- ISUS JE JAGANJAC BOŽJI KOJI ODNOSI GRIJEH SVIJETA. Ta istina nosi u sebi toliku snagu, da je Židovima toga vremena parala uši. Židovi su naime znali što znači žrtveni jaganjac za blagdan Pashe ... Sve do tada Židovi su pripremali janjce za žrtvu..., a sada se pak nešto duboko promijenilo, a što je najavio Ivan onim izrazom „Jaganjac Božji“, odnosno sad je Bog sam (osobno) pripremio Janje za žrtvu... Jer samo to Janje, koje je pripremio Bog, svojom žrtvom može postići ono što nisu mogli svi židovski janjci, a to je da odnosi grijeh svijeta...

 Druga snažna istina koju je Ivan posvjedočio nakon te izjave glasi „ON JE SIN BOŽJI“.  Dakle, imamo „Jaganjac Božji“ i „Sin Božji“ u jednoj osobi, odnosno dvije naravi u Kristu: PRAVI BOG I PRAVI ČOVJEK. SNAGA OVOGA IMA SVEMIRSKE UČINKE, vraća rasporedu stvorenoga ravnotežu... Bog nam je po Ivanu objavio ovu istinu o Isusu, a također nam je otkrio i još nešto, a to je razlika i novost u krštenju koje dolazi s Isusom: on će krstiti Duhom Svetim. Zadaća nas kršćana je slična zadaći Ivana Krstitelja: svjedočiti za istinu, poznavati istine vjere i davati svjedočanstvo o njima svojim životom.

 NAŠ ŽIVOT U OVIM BITNIM STVARIMA MORA UVIJEK BITI PREPOZNATLJIV I JASAN..., i svako zakazivanje u tome uvijek je pristanak na laž, ili potpadanje pod utjecaj laži...Usporedimo svoj život s Ivanovim, i razmislimo koliko mi svojim djelima, riječima i postupcima odražavamo istinu, koja je uvijek Isus. […] Primiti tog Jaganjca na ispravan način mogu oni koji su svoj život u svemu podvrgnuli istini, i koji su tim činom spremni za nju posvjedočiti... Svjedočanstvo za istinu još više utvrđuje čovjeka u istini, karakteru, odlučnosti..., jer se sam Bog onda zauzima za njega dajući mu potrebnu snagu i mudrost. Takvi ljudi onda izazivaju, intrigiraju, potiču do dan danas. Oni su primjer vjernicima, a nemir lašcima... Takav svijetli primjer nama je svakako blaženi Alojzije Stepinac (oruđe Božje u našem Hrvatskom narodu čije svjedočanstvo za istinu nas i danas podiže)... (Petar Galić, OP)

**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12, 10000 Zagreb; internetska adresa: <http://hkdpd.blogspot.com/> ; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** [matija@net.hr](mailto:matija@net.hr)